贈勤師
作者：蔡襄
朝代：宋

paragraphs: 勤爲浮屠人，形類心不偶。
獨負山林棲，遠犯風塵走。
如聞大衆居，乃是賢豪藪。
專意學文章，韓編不離手。
退之所尚者，豈以言深厚。
徑馳周孔域，不爲雜說誘。
大凡民之生，蟲豸均一醜。
聖人酌中道，君臣與夫婦。
飲食若衣冠，事行而易守。
不喜釋老言，詆斥遭誣負。
子今讀其書，無乃相紛糾。
學本勿學末，何爲恤衆口。